ЉИЉАНА КОМШИЋ

ПРЕДСЕДНИК ПРИВРЕДНОГ СУДА У

СРЕМСКОЈ МИТРОВИЦИ

***СТЕЧАЈНИ ПОСТУПАК  
  
ОСИГУРАЊЕ СИМОВИНЕ СТЕЧАЈНОГ ДУЖНИКА ОД РИЗИКА ПРОПАСТИ СТВАРИ ИЛИ УМАЊЕЊА ВРЕДНОСТИ***

***ЗАКОНСКИ ОКВИР***

Да би се објаснио институт осигурања имовине у стечајном поступку потребно је анализирати одредбе Закона о стечају које регулишу ову област.

Одредбама Закона о стечају установљен је циљ стечајног поступка и то

1. Најповољније колективно намирење стечајних поверилаца остваривањем највеће могуће вредности стечајног дужника, односно његове имовине
2. Повериоци се намирују продајом целокупне имовине стечајног дужника, односно стечајног дужника као правног лица,

Поред циља стечајног поступка прописана су начела стечајног поступка и то

1. Начело заштите стечајних поверилаца у складу са Законом о стечају које омогућава колективно и сразмерно намирење стечајних поверилаца у складу са овим Законом
2. Начело економичности које прописује да се стечајни поступак спроводи тако да омогући остваривање највеће могуће вредности имовине стечајног дужника и највећег могућег степена намирења поверилаца у што краћем року и са што мање трошкова

А у циљу остварења начела најповољнијег намирења стечајних поверилаца као и заштите њихових потраживања прописано је именовање стечајног управника ради успостављања контроле над имовином као и да се иста обезбеди и заштити.

Један од непосредних циљева именовања стечајног управника је да се успостави контрола над имовином, као и да се она обезбеди и заштити.

***ОСНОВНЕ ДУЖНОСТИ СТЕЧАЈНОГ УПРАВНИКА***

Осигурање имовине спада у надлежност стечајног управника која је условљена сагласношћу стечајног судије.

Питање осигурања имовине стечајног дужника регулисано је Законом о стечају тако што је чланом 27. Став 1 тачка 7, прописано да је стечајни управник НАРОЧИТО ДУЖАН између осталог, да предузме све неопходне мере за заштиту имовине стечајног дужника као и да уз сагласност стечајног судије на терет стечајне масе осигура имовину стечајног дужника у целини или појединачно.

Ова обавеза стечајног управника произилази из основних начела стечајног поступка а то је да је циљ стечаја најповољније колективно намирење стечајних поверилаца оствривањем највеће могуће вредности стечајној дужника односно његове имовине.

Да би се остварио циљ стечаја стечајни управник је у обавези да одмах по отварању стечаја изврши преузимање целокупне имовине стечајног дужника, да након тога спроведе поступка пописа и процене ликвидационе вредности целокупне имовине.

Стечајни управник води послове и заступа стечајног дужника, самостално односно у прописаним случајевима по одобрењу суда и уз сагласност одбора поверилаца.

Осигурање од штете је радња којом се штите потраживања поверилаца и других учесника у поступку.

Осигурање од штете се врши на терет стечајне масе тако да се ради о трошковима стечајног поступка.

Осигурање имовине стечајног дужника по мени обухвата шире значење и то кроз институт обезбеђења имовине и осигурања имовине од могуће штете.

Први кораци су да стечајни управник у поступку обезбеђења имовине преузме печате, штамбиље, готов новац,хартије од вредности, мале ствари велике вредности, уговоре, власничку документацију и друго важно по оцени стечајног управника а све у сврху обезбеђења имовине.

Приликом преузимања имовине стечајни управниk треба да направи списак свих уговора о осигурању ако је имовина била предмет осигурања, а ако није потребно је да одмах крене у процедуру осигурања стечајне масе од штете.

Потребно је да стечајни управник процени ризике за имовину стечајног дужника па од степена ризика зависи коју ће имовину осигурати од штете.

***ИМОВИНА КОЈА ЈЕ ПРЕДМЕТ ОСИГУРАЊА***

У судској пракси примећено је да се углавном ради о ризицима пропасти ствари која је у власништву стечајног дужника и која ја веће вредности, као што су зграде, постројења, станови, опрема и машине веће вредности.

Сагласно томе стечајни управник не треба да осигурава сву имовину стечајног дужника већа само имовину за коју постоји оправдан ризик од наступања штетног догађаја.

Поред овог ризика потребно је истаћи да се код стечајних дужника који у свом поседу имају пољопривредно земљиште и на којој је организована производња (не закуп) појављује и осигурање будућег рода. Ово се може применити само у случајевима када стечајни управник одлучи да настави производњу.

Уколико се у поседу стечајног дужника налази имовина која није власништво дужника, већ трећег лица, стечајни управник би требало да одмах позове власника ствари ради преузимања. Ово у случају само ако је стечајни управник на несумњив начин утврдио да се ради о ствари која је у власништву трећег лица.

Нарочито је потребна посебна пажња у погледу имовине која ја предмет разлучног права, јер разлучни поверилац има могућност да терети стечајног управника да није на адекватан начин заштитио имовину која је предмет разлучног потраживања и да је безбедност те имовине изложена ризику што је и један од разлога за укидање или условљавање мера обезбеђења, забране извршења и намирења. Стечајни судија може на предлог разлучног повериоца да донесе одлуку о адекватној заштити имовине која је предмет разлучног права тако што ће наложити поправку, одржавање или осигурање имовине, као и друге мере прописане чланом 93 став 7 од тачке 1 до тачке 5 Закона о стечају.

***ПОСТУПАК ОСИГУРАЊА ИМОВИНЕ***

Препорука је да стечајни управник у процедури осигурања имовине стечајног дужника одмах достави захтев за достављање писмених понуда најмање три осигуравајуће куће. Тај захтев се може сматрати понудом за закључење уговора о осигурању. Сама та понуда требало би да садржи предмет осигурања са свим подацима како би полиса била потпуна.

Сам стечајни управник пажњом доброг привредника врши избор најбоље понуде за осигурање имовине.

Када изабере најбољу понуду, дужан је да писменим путем, уз достављање свих доказа о спроведеној процедури избора најбоље понуде, тражи сагласност стечајног судије да осигура имовину стечајног дужника са најбољим понуђачем.

Трошкови осигурања падају на терет стечајне масе, што значи да се исти приказују као трошкови стечајног поступка а које одобрава стечајни судија кроз план трошкова и одобрење за исплату трошкова. Како се одлуке стечајног судије о трошковима достављају Одбору поверилаца испуњен је услов јавности и информисаности органа стечајног поступка.

Осигурање имовине није радња од изузетног значаја у смислу одредби члана 28. Закона о стечају, већ је то дужност стечајног управника прописана законом који прописује искључиво сагласност стечајног судије.

Да би смањио ризик од наступања штетних последица обухваћених осигурањем стечајни управник би требао да обезбеди физичко техничко обезбеђење нарочито осетљиве имовине као што су зграде са машинама, пољопривредно земљиште које није издато у закуп, машине које служе основној делатности стечајног дужника.

Избор физичко техничког обезбеђења потребно је спровести на начин како се бира и најбољи осигуравач и то нарочито имајући у виду да лица која врше физичко техничко обезбеђење имају лиценцу по закону чија је почела примена.

Уколико се деси штетни догађај стечајни управник, који је орган стечајног поступка и који има статус службеног лица, дужан је да о штетном догађају одмах обавести надлежну полицијску управу, осигуравајућу кућу и стечајног судију. Сам стечајни управник би требао да изађе на лице места како би сачинио записник за потребе стечајног поступка и благовременог обавештавања свих учесника у поступку и евентуалних тужбених захтева као и придруживању кривичном гоњењу, ако је штета настала кривичним делом, правилном и тачном постављању одштетног захтева.

Финасирање трошкова стечајног поступка се може обезбедити продајом имовине која није од кључног значаја, издавањем у закуп имовине па у том случају уговорити са закупцем да исти плаћа месечни износ осигурања имовине као и друге одредбе којима ће закупац бити дужан да чува закупљену имовину.

***РИЗИК ПРОПУШТАЊА РАДЊЕ ОСИГУРАЊА ИМОВИНЕ И ПОСЛЕДИЦЕ***

Отварањем стечајног поступка стечајни управник добија статус службеног лица у смислу одредаба Кривичног законика којим се регулише положај службеног лица.

Уколико дође до пропасти ствари или знатног умањења вредности имовине због наступања штетних последица, умањује се вредност имовине која је предмет уновчења а самим тим се умањује проценат намирења поверилаца. Тако настаје штета за повериоце.

Стечајни управник је одговоран за штету учињену како својим радњама тако и нечињењем и невршењем послова нарочито на очувању вредности имовине и њене заштите од штете и одговоран је свим учесницима поступка.

Чланом 31 став 1 прописано је да у случаја када је у обављању послова стечајни управник проузроковао штету учесницима у поступку намерно илил крајњом непажњом, стечајни управник личном имовином одговара за ту штету по правилима одговорности из Закона о облигационим односима.

Поред одговорности за штету, пропуштање стечајног управника да осигура имовину и поред два упозорења стечајног судије и одбора поверилаца представља разлог за разрешење стечајног управника које је прописано чланом 32 став 1 тачка 5 Закона о стечају.

ЉИЉАНА КОМШИЋ